12 Ha Pauluse a ne a ngolla Bakorinthe o ile a bolela hore o ile a thulana le matšoenyeho, le mathata, a otloa a ba a kenngoa chankaneng. (Bala 2 Bakorinthe 6:4, 5.) Ha re thulana le liteko tsa tumelo, mamello ea rōna e ka thusa batho ba bonang seo hore ba amohele ’nete. Ho tea mohlala: Lilemong tse ’maloa tse fetileng, ho ile ha etsoa boiteko ba ho felisa Lipaki Tsa Jehova sebakeng se seng Angola. Lipaki tse peli tse kolobelitsoeng hammoho le batho ba 30 ba thahasellang ba neng ba le libokeng, ba ile ba tšoaroa. Ka mor’a moo, batho ba sebakeng seo ba ile ba bokelloa hore ba tl’o shebella ha bahanyetsi ba shapa batho bao ba se nang molato ho fihlela ba fopha mali. Basali le bana le bona ba ile ba tšoaroa ka sehlōhō. Sepheo sa bahanyetsi bao e ne e le hore ba tšose batho e le hore ho se ke ha e-ba le motho ea tla mamela Lipaki Tsa Jehova. Empa ka mor’a hore batho bao ba shapuoe phatlalatsa, batho ba bangata ba sebakeng seo ba ile ba tla ho Lipaki ’me ba kōpa ho rutoa Bibele! Ka mor’a moo, mosebetsi oa ho bolela ka ’Muso o ile oa tsoela pele, ha e-ba le keketseho e khōlō le litlhohonolofatso tse ngata.